b"\n_START_ARTICLE_\nPalau d'Aquisgr\xc3\xa0\n_START_PARAGRAPH_\nEl Palau d'Aquisgr\xc3\xa0 era tot un conjunt d'edificacions de tipus residencial, pol\xc3\xadtic i religi\xc3\xb3s, que fou erigit per l'emperador Carlemany com centre del poder carolingi. El palau en q\xc3\xbcesti\xc3\xb3 estava ubicat a l'actual ciutat d'Aquisgr\xc3\xa0, a l'oest d'Alemanya, a l'actual estat federat de Rin del Nord-Westf\xc3\xa0lia. Les parts essencials del palau carolingi foren constru\xc3\xafdes a l'\xc3\xbaltima d\xc3\xa8cada del segle VIII, per\xc3\xb2 els treballs tingueren continu\xc3\xaftat fins a la mort del mateix emperador Carlemany, l'any 814. _NEWLINE_Qui disseny\xc3\xa0 els plans del palau fou Eudes de Metz, inscrivint l'obra dins del programa de renovaci\xc3\xb3 pol\xc3\xadtica del regne, desitjada i estimulada pel mateix emperador Carlemany. _NEWLINE_La majoria del palau qued\xc3\xa0 destru\xc3\xaft al llarg dels segles, per\xc3\xb2 encara subsisteix la capella palatina, que \xc3\xa9s considerada com un dels tresors de l'arquitectura carol\xc3\xadngia, aix\xc3\xad com un caracter\xc3\xadstic exemple de l'arquitectura t\xc3\xadpica de l'anomenat Renaixement carolingi. La capella, juntament amb la Catedral d'Aquisgr\xc3\xa0, est\xc3\xa0 catalogada per la Unesco com Patrimoni de la Humanitat.\n_START_SECTION_\nHist\xc3\xb2ria\n_START_PARAGRAPH_\nJa a l'antiguitat, els romans elegiren el lloc de l'empla\xc3\xa7ament de l'actual Aquisgr\xc3\xa0 a causa de l'exist\xc3\xa8ncia d'unes fonts termals, aix\xc3\xad com per la seva posici\xc3\xb3 de punt avan\xc3\xa7at cap a la regi\xc3\xb3 de Germ\xc3\xa0nia. Denominada Aquae Granni, el lloc fou condicionat amb termes sobre una superf\xc3\xadcie de 20 hect\xc3\xa0rees, que estigueren en \xc3\xbas entre el segle I i el segle IV. La ciutat romana cresqu\xc3\xa9 \xc3\xadntimament unida a aquestes termes segons un disseny urb\xc3\xa0 en pla hipod\xc3\xa0mic cl\xc3\xa0ssic que succe\xc3\xafa l'anterior campament legionari. Un palau es destinava a la resid\xc3\xa8ncia del governador de la prov\xc3\xadncia romana o fins i tot del mateix emperador arribat el cas. Al segle IV, tant la ciutat com el palau rom\xc3\xa0 resultaren destru\xc3\xafts a conseq\xc3\xbc\xc3\xa8ncia de les invasions b\xc3\xa0rbares._NEWLINE_Mentre que Clodoveu I f\xc3\xa9u de Par\xc3\xads la capital del Regne Franc, el Palau d'Aquisgr\xc3\xa0 qued\xc3\xa0 en l'abandonament fins a l'advent de la fam\xc3\xadlia dels carolingis. Els majordoms de palau pip\xc3\xadnides hi efectuaren algunes labors de restauraci\xc3\xb3, per\xc3\xb2 el Palau d'Aquisgr\xc3\xa0 no era aleshores res m\xc3\xa9s que una resid\xc3\xa8ncia qualsevol entre moltes altres. La cort franca era n\xc3\xb2mada, i els sobirans es despla\xc3\xa7aven segons les circumst\xc3\xa0ncies i necessitats. Cap al 765, Pip\xc3\xad el Breu f\xc3\xa9u construir un palau sobre les restes de l'antic edifici rom\xc3\xa0; orden\xc3\xa0 igualment que es restauressin les termes, traient-los els \xc3\xaddols pagans. Des de la seva arribada al poder en 768, Carlemany pernoct\xc3\xa0 a Aquisgr\xc3\xa0 per\xc3\xb2 tamb\xc3\xa9 a altres ciutats d'Austr\xc3\xa0sia. Cap al 790, tanmateix, decid\xc3\xad instal\xc2\xb7lar-se en una resid\xc3\xa8ncia fixa per governar el seu imperi d'una manera m\xc3\xa9s efica\xc3\xa7.\n_START_SECTION_\nElecci\xc3\xb3 d'Aquisgr\xc3\xa0\n_START_PARAGRAPH_\nL'elecci\xc3\xb3 d'Aquisgr\xc3\xa0 com lloc de resid\xc3\xa8ncia fixa fou una conseq\xc3\xbc\xc3\xa8ncia d'una mesurada reflexi\xc3\xb3 per part de Carlemany, i es produ\xc3\xad en un moment clau del seu regnat. _NEWLINE_Despr\xc3\xa9s d'arribar a ser rei dels francs, Carlemany havia dut a terme nombroses expedicions militars que li permeteren enriquir el tresor per\xc3\xb2 tamb\xc3\xa9 engrand\xc3\xad el seu regne, especialment cap a l'est. Havia conquerit la Sax\xc3\xb2nia pagana entre el 772 i el 780, per\xc3\xb2 la regi\xc3\xb3 es resistia, sent necess\xc3\xa0ries constants guerres contra els saxons, amb una durada total de trenta anys. Carlemany acab\xc3\xa0 trencant el costum germ\xc3\xa0nic d'una host itinerant que anava de domini en domini i es dot\xc3\xa0 d'una aut\xc3\xa8ntica capital. A causa de la seva edat, an\xc3\xa0 disminuint el ritme de les seves expedicions militars i, despr\xc3\xa9s del 806 pr\xc3\xa0cticament ja no abandon\xc3\xa0 mai Aquisgr\xc3\xa0._NEWLINE_La situaci\xc3\xb3 geogr\xc3\xa0fica d'Aquisgr\xc3\xa0 fou decisiva en l'elecci\xc3\xb3 feta per Carlemany: el lloc es trobava en ple centre dels territoris sota domini carolingi, en Austr\xc3\xa0sia, una regi\xc3\xb3 que era a m\xc3\xa9s el bressol de la seva fam\xc3\xadlia, a l'est del riu Mosa, i Aquisgr\xc3\xa0 es trobava a m\xc3\xa9s en una cru\xc3\xaflla de carreteres i a la vora d'un afluent del riu Rin, el W\xc3\xbcrm. Aix\xc3\xad, Carlemany ced\xc3\xad l'administraci\xc3\xb3 dels seus dominis meridionals al seu fill Llu\xc3\xads, nomenat rei d'Aquit\xc3\xa0nia. D'aquesta manera, controlat el flanc sud del seu regne pel seu fill, Carlemany pogu\xc3\xa9 passar a residir al nord._NEWLINE_El fet d'haver-se instal\xc2\xb7lat a Aquisgr\xc3\xa0 permet\xc3\xa9 tamb\xc3\xa9 a Carlemany controlar m\xc3\xa9s de prop els assumptes referents als saxons. Carlemany vei\xc3\xa9 igualment tots els avantatges que oferia el lloc: envoltat de boscos abundants en ca\xc3\xa7a, pensava realitzar abundants caceres a la rodalia, com corresponia a un membre de la noblesa en aquells temps. D'altra banda, a mesura que la seva edat augmentava, l'emperador s'alegrava de poder aprofitar les deus d'aigua calenta d'Aquisgr\xc3\xa0._NEWLINE_Els documents de l'\xc3\xa8poca carol\xc3\xadngia presenten Carlemany com un \xc2\xabnou emperador Constant\xc3\xad el Gran\xc2\xbb: en aquestes condicions necessitava una capital i un palau imperial dignes d'aquest nom. Prefer\xc3\xad deixar la ciutat de Roma, l'antiga capital imperial, en mans del Papa. Tanmateix, la rivalitat amb l'imperi Bizant\xc3\xad incit\xc3\xa0 Carlemany a construir un sumptu\xc3\xb3s palau. L'incendi que aleshores pat\xc3\xad el Palau de Worms, l'any 793, supos\xc3\xa0 tamb\xc3\xa9 un fet que l'anim\xc3\xa0 a realitzar el projecte del nou palau.\n_START_SECTION_\nUn projecte important confiat a Eudes de Metz\n_START_PARAGRAPH_\nEls historiadors pr\xc3\xa0cticament no disposen de dades biogr\xc3\xa1fiques sobre l'arquitecte del Palau d'Aquisgr\xc3\xa0, Eudes de Metz. El seu nom apareix citat en un text d'Einhard (nascut cap al 775 i mort el 840), el bi\xc3\xb2graf de Carlemany. Se suposa que es tractava d'un sacerdot amb coneixements culturals, familiaritzat amb les arts liberals, en particular amb el quadrivium. Sembla indubtable que havia llegit els tractats d'arquitectura de Marc Vitruvi._NEWLINE_La decisi\xc3\xb3 de procedir a la construcci\xc3\xb3 del palau fou presa a finals de la d\xc3\xa8cada compresa entre l'any 780 i l'any 790, o fins i tot a principis de la d\xc3\xa8cada seg\xc3\xbcent, en un moment en qu\xc3\xa8 Carlemany encara no posse\xc3\xafa el t\xc3\xadtol d'emperador. Les obres s'iniciaren el 794 i es perllongaren durant diversos anys. Aquisgr\xc3\xa0 es convert\xc3\xad r\xc3\xa0pidament en la resid\xc3\xa8ncia favorita del monarca, fins al punt que despr\xc3\xa9s de l'any 807 gaireb\xc3\xa9 mai no s'absent\xc3\xa0 de la ciutat i del seu palau. A falta de documentaci\xc3\xb3 suficient, \xc3\xa9s impossible con\xc3\xa8ixer el nombre de treballadors utilitzats en la construcci\xc3\xb3, tot i que les dimensions del conjunt palat\xc3\xad permeten intuir que el seu nombre fou molt elevat._NEWLINE_El pla de treball adoptat era d'una gran simplicitat geom\xc3\xa8trica: Eudes de Metz decid\xc3\xad conservar el tra\xc3\xa7at dels antics carrers romans, inscrivint el palau en un quadrat de 360 peus carolingis per cada costat, \xc3\xa9s a dir, 120 metres. El quadrat en q\xc3\xbcesti\xc3\xb3 delimitava una superf\xc3\xadcie total de 20 hect\xc3\xa0rees, que quedava dividida en quatre per un eix nord-sud (corresponent a una galeria de ma\xc3\xa7oneria) i un eix est-oest (corresponent a un antic carrer principal rom\xc3\xa0, el decumanus). A la zona nord d'aquest quadrat es trobava la sala de l'Assemblea, al sud la capella palatina. L'arquitecte tra\xc3\xa7\xc3\xa0 un triangle cap a l'est per enlla\xc3\xa7ar les termes amb el complex palat\xc3\xad. Els dos edificis m\xc3\xa9s ben coneguts s\xc3\xb3n la sala de les assemblees (avui en dia desapareguda) i la capella palatina, que actualment es troba integrada a la catedral de la ciutat. La resta d'edificis continuen estant poc identificats: sovint constru\xc3\xafts amb entramat de fusta i en ma\xc3\xb3, han sigut destru\xc3\xafts amb el pas del temps. Per acabar, tot el complex palat\xc3\xad quedava envoltat per una muralla._NEWLINE_La instal\xc2\xb7laci\xc3\xb3 a Aquisgr\xc3\xa0 de la Cort imperial i les pr\xc3\xb2pies obres de construcci\xc3\xb3 de tot el complex del palau estimularen sobre manera l'activitat urbana de la ciutat, que fou engrandida a finals del segle VIII i de nou a principis del segle IX. Efectivament, artesans i mercaders havien buscat instal\xc2\xb7lar-se en la proximitat de la cort, i alguns dels grans senyors del regne llogaren per la seva part resid\xc3\xa8ncies a la ciutat. Els membres de l'Acad\xc3\xa8mia Palatina, aix\xc3\xad com els consellers de l'emperador Carlemany, com Einhard o Angilbert de Centula, eren propietaris d'una casa a les proximitats del palau.\n_START_SECTION_\nSala de l'assemblea\n_START_PARAGRAPH_\nUbicada al nord del complex palat\xc3\xad, la gran sala de l'assemblea (aula regia o aula palatina en llat\xc3\xad) estava destinada a acollir les \xc2\xabqueixes generals, una vegada a l'any. Es tractava de la reuni\xc3\xb3 dels Grans del regne (i despr\xc3\xa9s de l'imperi), \xc3\xa9s a dir, alts dignataris que ocupaven els entrellats del poder: comtes, fideles i vassalls del rei, bisbes i abats. L'assemblea general tenia lloc habitualment durant el mes de maig; els participants hi discutien sobre assumptes pol\xc3\xadtics i judicials d'import\xc3\xa0ncia. Els capitularis, redactats pels escribes de la cancelleria d'Aquisgr\xc3\xa0 resumien, per escrit, les decisions que s'havien adoptat. Tamb\xc3\xa9 tenien lloc al mateix edifici les cerim\xc3\xb2nies oficials, aix\xc3\xad com les recepcions als ambaixadors de regnes estrangers. Descrivint la cerim\xc3\xb2nia de coronaci\xc3\xb3 de Llu\xc3\xads, el fill de Carlemany, Ermold el Negre indica que Carlemany parlava \xc2\xabdes de dalt del seu tron d'or\xc2\xbb._NEWLINE_Les dimensions de la sala (1.000 m\xc2\xb2) estaven adaptades per rebre diversos centenars de persones simult\xc3\xa0niament. tot i que l'edifici no s'ha conservat fins avui en dia, se sap que mesurava 47,42 metres de llarg per 20,76 metres d'ample, i amb una al\xc3\xa7ada de 21 metres. La seva planta sembla haver-se inspirat en l'aula palatina romana de Tr\xc3\xa8veris. L'estructura estava constru\xc3\xafda amb maons i la seva forma era la d'una bas\xc3\xadlica prove\xc3\xafda de tres absis: el m\xc3\xa9s gran (17,2 metres), situat a l'oest, estava destinat a acollir al rei i el seu entorn m\xc3\xa9s immediat. Els altres dos absis eren m\xc3\xa9s petits, i es trobaven disposats al nord i al sud. La llum penetrava a trav\xc3\xa9s de dos fileres de finestres. L'interior es trobava possiblement ornat amb pintures representant escenes d'herois de l'antiguitat i tamb\xc3\xa9 contemporanis. Una galeria de fusta envoltava tot l'edifici, entre les dues fileres de finestres. Des d'aquesta galeria era possible la vista del mercat que se celebrava al nord del palau. S'hi entrava per una galeria porticada condicionada al sud de la sala. L'absidiola sud tallava en dos aquest acc\xc3\xa9s.\n_START_SECTION_\nSimbolisme\n_START_PARAGRAPH_\nEudes de Metz tingu\xc3\xa9 en compte el simbolisme cristi\xc3\xa0 de xifres i nombres. L'edifici estava concebut com una representaci\xc3\xb3 de la Jerusalem celestial (\xc3\xa9s a dir, del regne de D\xc3\xa9u), tal com apareixia descrita a l'Apocalipsi. El per\xc3\xadmetre exterior de la c\xc3\xbapula mesurava exactament 144 peus carolingis, mentre que el de la Jerusalem celestial, ciutat ideal planificada pels \xc3\xa0ngels, \xc3\xa9s de 144 colzes. El mosaic de la c\xc3\xbapula, avui cobert per una restauraci\xc3\xb3 del segle XIX, mostrava la figura de Crist majest\xc3\xa0tica acompanyat pels 24 ancians de l'Apocalipsi. Altres mosaics, a les voltes de la nau lateral, recuperen aquesta tem\xc3\xa0tica en representar la Jerusalem celestial. Finalment, el tron de Carlemany, situat al primer pis a l'oest, es trobava sobre el set\xc3\xa8 esgla\xc3\xb3 d'una estrada.\n_START_SECTION_\nTresor i arxius\n_START_PARAGRAPH_\nEl tresor i els arxius del palau eren en una torre adossada a la gran sala, al nord del complex. El camarlenc era l'oficial responsable del tresor i del guardaroba dels sobirans. L'administraci\xc3\xb3 de les finances es trobava a c\xc3\xa0rrec de l'arxidiaca, que era ajudat per un tresorer. El tresor reunia les donacions aportades pels Grans del Regne a les assemblees generals o els regals dels ambaixadors, \xc3\xa9s a dir, una heter\xc3\xb2clita col\xc2\xb7lecci\xc3\xb3 d'objectes que abastava des de llibres preciosos a les armes i la vestimenta. Igualment, el rei adquiria mercaderies als mercaders que freq\xc3\xbcentaven Aquisgr\xc3\xa0._NEWLINE_Els arxius es trobaven sota la responsabilitat del canceller. La Cancelleria emprava a diversos escribes i notaris que posaven per escrit els diplomes, els capitulars o la correspond\xc3\xa8ncia reial. Els empleats de les oficines del rei eren sovint clergues de la mateixa capella.\n_START_SECTION_\nGaleria d'enlla\xc3\xa7\n_START_PARAGRAPH_\nLa galeria coberta mesurava un centenar de metres. Aquesta galeria unia la sala de l'assemblea amb la capella; un porxo monumental, situat al seu centre, servia d'acc\xc3\xa9s principal. A la primera planta es trobava una sala per les audi\xc3\xa8ncies judicials, en la que el rei impartia just\xc3\xadcia, tot i que alguns assumptes que afectessin els Grans del Regne eren ventilats a l'aula regia. Quan el rei s'absentava, aquesta activitat requeia en el comes palatinus o comte palat\xc3\xad. L'edifici devia albergar igualment una guarnici\xc3\xb3 militar.\n_START_SECTION_\nInterpretaci\xc3\xb3 i simbolisme\n_START_PARAGRAPH_\nTot i que Carlemany no volgu\xc3\xa9 restaurar l'imperi Rom\xc3\xa0, sin\xc3\xb3 fundar un nou imperi amb components mixtos (francs i cristians alhora), el palau manlleva diversos elements de la civilitzaci\xc3\xb3 romana: l'aula palatina repr\xc3\xa8n la planta basilical; la bas\xc3\xadlica era un edifici p\xc3\xbablic en el qual a l'antiguitat es discutia la marxa dels assumptes de la ciutat. La capella, per la seva part, s'inspira igualment en els models de l'antiguitat romana: les reixes recuperen una decoraci\xc3\xb3 arca\xc3\xaftzant (les fulles d'acant) i les columnes estan rematades per capitell corintis. L'emperador fou inhumat a la capella palatina a l'interior d'un sarc\xc3\xb2fag antic reutilitzat del segle II, manufacturat en marbre i en el qual apareix representat el tema del rapte de Pros\xc3\xa8rpina. Finalment, els lletrats contemporanis de Carlemany denominaven Aquisgr\xc3\xa0 com la \xc2\xabsegona Roma\xc2\xbb._NEWLINE_Carlemany desitjava rivalitzar amb l'altre emperador de la seva \xc3\xa8poca, el basileus de Constantinoble. La c\xc3\xbapula i els mosaic de la capella s\xc3\xb3n car elements pres en pr\xc3\xa9stamo del m\xc3\xb3n bizant\xc3\xad. La mateixa planta de l'edifici s'inspira sense cap mena de dubte en la de l'Esgl\xc3\xa9sia de Sant Vidal de Ravenna, constru\xc3\xafda per Justini\xc3\xa0 I al segle VI. Altres especialistes en remarquen les semblances amb l'esgl\xc3\xa9sia de Sant Sergi i Sant Bacus i del chrysotriklinos -sala de les audi\xc3\xa8ncies del Gran Palau- de Constantinoble. Durant els oficis religiosos, Carlemany es mantenia al primer pis, a la tribuna, igual que el cap a l'emperador bizant\xc3\xad a la seva capital de Constantinoble._NEWLINE_\xc3\x89s igualment molt possible que Eudes de Metz s'hagu\xc3\xa9s inspirat en el palau llombard de Pavia, datat al segle VIII, que posse\xc3\xafa una capella palatina ornada amb mosaics i pintures- \xc3\x89s possible que fes el viatge fins all\xc3\xad, per\xc3\xb2 \xc3\xa9s poc probable que viatg\xc3\xa9s fins a Constantinoble.\n_START_SECTION_\nEl palau d'un franc\n_START_PARAGRAPH_\nNo hi ha cap dubte que el Palau d'Aquisgr\xc3\xa0 cont\xc3\xa9 m\xc3\xbaltiples refer\xc3\xa8ncies als models arquitect\xc3\xb2nics romans i bizantins. Tanmateix, Eudes de Metz utilitz\xc3\xa0 el seu talent com arquitecte franc i introdu\xc3\xad elements clarament diferents dels anteriors. El Palau es distingeix igualment dels exemples de l'arquitectura merov\xc3\xadngia pel seu esperit de grandiositat i per la multiplicaci\xc3\xb3 volum\xc3\xa8trica. _NEWLINE_La volta de la capella expressa perfectament una original capacitat de treball carol\xc3\xadngia, _NEWLINE_de forma especial a la girola, coberta per una volta d'aresta. Mentre que l'emperador bizant\xc3\xad s'asseia a l'est per assistir als oficis lit\xc3\xbargics, Carlemany s'asseia a l'oest. Finalment, l'entramat de fusta \xc3\xa9s un m\xc3\xa8tode de construcci\xc3\xb3 caracter\xc3\xadstic del nord i del centre d'Europa._NEWLINE_Queda doncs clar que el Palau de Carlemany era quelcom m\xc3\xa9s que una mera imitaci\xc3\xb3 de models antics o forans, sent en realitat una s\xc3\xadntesi d'influ\xc3\xa8ncies diverses, a la imatge del mateix imperi carolingi. Igual que el Renaixement carolingi, el Palau era doncs el resultat de l'assimilaci\xc3\xb3 de diferents her\xc3\xa8ncies culturals.\n_START_SECTION_\nLa centralitzaci\xc3\xb3 i la unitat imperials\n_START_PARAGRAPH_\nLa planta del complex escenificava a la perfecci\xc3\xb3 l'alian\xc3\xa7a entre els dos poders: el poder espiritual, que estava representat per la capella sud, i el poder temporal, que representava l'assemblea, al nord del complex. Ambd\xc3\xb3s pols de poder es trobaven simb\xc3\xb2licament units per una galeria. Des de Pip\xc3\xad el Breu, el pare de l'emperador Carlemany, la persona del rei carolingi era sagrada, en considerar-se que obtenia directament el seu poder del propi D\xc3\xa9u. El mateix Carlemany desitjava exercir influ\xc3\xa8ncia sobre la vida religiosa a trav\xc3\xa9s dels nombrosos concilis o s\xc3\xadnodes que es produ\xc3\xafen successivament a Aquisgr\xc3\xa0. En establir a Aquisgr\xc3\xa0 la seu del poder civil i de la cort, Carlemany sabia perfectament que podria controlar molt m\xc3\xa9s f\xc3\xa0cilment el seu entorn. El Palau d'Aquisgr\xc3\xa0 era, aix\xc3\xad doncs, el lloc en el qual es concentraven els alts dignataris de l'imperi carolingi, el cor de la capital de l'imperi."